O'zbekiston Hayraton–Mozori Sharif temir yo'l boshqaruvini Afg'onistonga topshiradi

O'zbekiston 10 may kuni Hayraton–Mozori Sharif temir yo'l boshqaruvini Afg'onistonga topshiradi. Bu haqda “Tolo News” xabar berdi.
“Afg'oniston temir yo'llari” direktori Baxt ar-Rahmon Sharafat bu bo'yicha ma'lumot bergan. Hozirda “O'zbekiston temir yo'llari” aktsiyadorlik jamiyati ushbu transport arteriyasidan foydalanmoqda, biroq yangi shartnomaga ko'ra, barcha temir yo'llarga texnik xizmat ko'rsatish majburiyatlari, jumladan, daromadlarni yig'ish, texnik xizmat va boshqarish Afg'oniston temir yo'llari zimmasiga yuklanadi.
Ilgari Afg'oniston bu boradagi yordam uchun O'zbekistonga har yili 18 million dollar to'lagan. Ushbu temir yo'l orqali mamlakatga olib kiriladigan tovarlardan olinadigan daromad oyiga 2,5 million dollardan 4 million dollargacha bo'ladi. Afg'oniston temir yo'l boshqaruvini to'liq nazoratiga olishi yuk tashish xarajatlarini kamaytirishiga yordam beradi.
Avvalroq “Tolibon” O'zbekistonni Pokiston bilan bog'laydigan temir yo'l yo'nalishini tasdiqlagandi. Shuningdek, O'zbekiston Afg'onistonga “Termiz” xalqaro savdo markazi imkoniyatlaridan foydalanishni taklif qilgandi.